সিপিএমের অন্দরে চালু রসিকতা হল— কোম্পানির ৭০ শতাংশ শেয়ার বাংলার, ২৫ শতাংশ কেরলের, ৫ শতাংশ ত্রিপুরার। কোনও অবদান না-রেখেই প্রকাশ এবং বৃন্দা কারাট হলেন কোম্পানির ম্যানেজিং ডিরেক্টর। 
সেই কোম্পানির এক চাকুরে হলেন এক বঙ্গজ কমরেড। যিনি আসলে দুই ম্যানেজিং ডিরেক্টরের ঘনিষ্ঠ। প্রাক্তন সাংসদ। আপাতত সর্বভারতীয় কৃষকসভার সাধারণ সম্পাদক। সিপিএমের পলিটব্যুরো সদস্য (গত বছর প্রকাশই তাঁকে নিয়ে এসেছেন পলিটব্যুরোয়) হান্নান মোল্লার বসবাস আপাতত দিল্লিতেই। এ কে গোপালন ভবনের সিঁড়ি এবং অলিন্দ জানে, বর্তমান সাধারণ সম্পাদক সীতারাম ইয়েচুরির সঙ্গে তাঁর সম্পর্ক ততটা ‘মসৃণ’ নয়। কারণ, হান্নান প্রকাশ-ঘনিষ্ঠ। 
সিপিএমের অন্দরে এ-ও খবর, বঙ্গ ব্রিগেড যেভাবে বিধানসভা ভোটে কংগ্রেসের সঙ্গে জোট বা আসন সমঝোতার জন্য ‘আগ্রাসী’ ভূমিকা নিয়েছে, এই বঙ্গজ কমিউনিস্টের তাতে যথেষ্ট আপত্তি রয়েছে। তিনি কংগ্রেসের সঙ্গে সমঝোতায় বিশ্বাসী নন। ঠিক যেমন বিশ্বাসী নন দুই ‘ম্যানেজিং ডিরেক্টর’। দলের নেতারা মনে করিয়ে দিচ্ছেন, ১৯৯৬ সালে জ্যোতি বসুকে প্রধানমন্ত্রী করা নিয়ে দলে যে বিতর্ক হয়েছিল, সেখানে হান্নান ‘কট্টরপন্থী’দেরই সমর্থন করেছিলেন। বস্তুত, দলীয় সমীকরণে তিনিও বরাবর ‘কট্টরপন্থী’ বলে পরিচিত। কংগ্রেসের সঙ্গে জোটের তীব্র বিরোধী। কিন্তু একইসঙ্গে দলের নেতারা মনে করাচ্ছেন, ১৯৯৬ সালের সঙ্গে ২০১৬ সালের পার্থক্য রয়েছে। কারণ, ওই বিষয়ে রাজ্য কমিটিতে মতানৈক্য ছিল। এবার কার্যত সেটা নেই। দলের এক নেতার কথায়, ‘‘হাওয়াটা মনে হচ্ছে জোটের পক্ষেই।’’ তাঁর ব্যাখ্যা, ‘‘জনগণ চাইছে— এই বিষয়টা আগে কমিউনিস্ট পার্টিতে ছিল না। পার্টির শীর্ষনেতারা যেটা বারবার বলছেন। মানুষের চাহিদাটা এত সহজে উড়িয়ে দেওয়া যাবে না।’’ 
কিন্তু কেন্দ্রীয় কমিটিতে তো আবার প্রকাশ-বৃন্দা-হান্নানেরা রয়েছেন! প্রকাশ বুধবারেও কেরলের কোয়মবত্তূরে বলেছেন, ‘‘পশ্চিমবঙ্গের বিষয়ে রাজ্য কমিটি সিদ্ধান্ত নেবে। কিন্তু চূড়ান্ত সিদ্ধান্ত নেবে কেন্দ্রীয় কমিটি।’’ বাংলার কমরেডদের আশা, প্রকাশ বাধা হবেন না। যদি না তিনি বঙ্গজ হান্নানকে সঙ্গে পেয়ে যান। দলের তরফে হান্নান দীর্ঘদিন রাজস্থানের দায়িত্বে ছিলেন। তিনি দায়িত্বে থাকাকালীন রাজস্থানে প্রায় ৭০ শতাংশ কলেজের ছাত্রসংসদ দখল করেছিল এসএফআই। ওই রাজ্যের কৃষকপ্রধান এলাকায় সিপিএমের কিছুটা সমর্থন বৃদ্ধির কারিগরও ছিলেন হান্নান। এখন তিনি বিহারের দায়িত্বে। মূলত তাঁর পরামর্শেই বিহারের বিধানসভা ভোটে লালুপ্রসাদ-নীতীশ কুমার জোটের অংশ হয়নি বামপন্থীরা। হান্নান দলের অন্দরে সওয়াল করেছিলেন, ‘বাম ব্লক’ তৈরি করে বিধানসভা ভোটে লড়া হোক।  
হান্নান-ঘনিষ্ঠদের অবশ্য বক্তব্য, উলুবেড়িয়ার প্রাক্তন সাংসদ কোনও বিষয়েই কোনও নির্দিষ্ট অবস্থান নেন না। তিনি জোটের পক্ষেও নন। আবার বিপক্ষেও নন। কিন্তু দলের নেতাদের একাংশ বলছেন, প্রকাশের কাছে হান্নান বিভিন্ন ব্যক্তিগত বিষয়েও ঋণী। ফলে তাঁর পক্ষে প্রকাশের মতামতের বিরোধিতা করা সম্ভব হবে না। রাজ্য কমিটির এক সদস্যের কথায়, ‘‘হান্নান’দা বিভীষণের ভূমিকা পালন করছেন। কিন্তু ওঁরও বোধহয় কোনও উপায় নেই।’’ ওই নেতার আরও বক্তব্য, ‘‘হান্নান’দা এমনিতে ভাল মানুষ। দীর্ঘদিনের (মোট ২৯ বছরের) সাংসদ। কিন্তু বলিয়ে-কইয়ে নন। ক্যারিশমা নেই। কিন্তু লেগে থেকে, পড়ে থেকে কাজটা করতে পারেন। কিন্তু উনি এখন বাংলার রাজনীতিতে প্রাসঙ্গিক নন। ফলে বাংলার রাজনীতি নিয়ে তাঁর মাথাব্যথাও নেই। পলিটব্যুরো সদস্য হিসেবে উনি দেশের রাজনীতি দেখেন। কিন্তু বাংলা না-থাকলে বাকি দেশে যে দলটাই অপ্রাসঙ্গিক হয়ে পড়বে!’’ 

অল্পবয়সে পিতৃহীন হান্নান হাওড়ার পশ্চিম বাউড়িয়া মোল্লাপাড়ায় মামাবাড়িতে বড় হয়েছিলেন। চেঙ্গাইল জুনিয়র মাদ্রাসায় পড়াশোনা শুরু। কৈশোরেই স্থানীয় ক্লাবে (যা নাকি ছিল বাম আন্দোলনের আঁতুড়ঘর) বাম আন্দোলনের প্রতি আকৃষ্ট হওয়া। সেখানেই বামপন্থী পত্রিকা পড়া শুরু। ১৯৬৪-’৬৫ সালে ইউনিয়ন বোর্ড নির্বাচনে হান্নানের নেতৃত্বে বাউড়িয়া মোল্লাপাড়ায় বামপন্থীরা একটি আসনে জয়ী হন। অতঃপর হাওড়ার বাম রাজনীতিতে উল্কার গতিতে উত্থান হান্নানের। সিপিআই ভেঙে সিপিএম তৈরি হওয়ার পর যুবনেতা দীনেশ মজুমদারের সংস্পর্শে আসেন। ১৯৭৪ সালে রাধিকা ভট্টাচার্য আত্মগোপন করে থাকার সময় তাঁর সঙ্গে বাউড়িয়ার চককাশিতে দেখা করতে গিয়ে দুষ্কৃতীদের আক্রমণের শিকার হন। প্রায় তখনই বামপন্থী ছাত্র সংগঠন সমূহের ডাকে শহিদ মিনারের এক সভায় পুলিশের লাঠিচালনায় আহত হয়েছিলেন। এহেন হান্নানের কাছে কংগ্রেস যে ‘বৃহত্তম শত্রু’ হবে, তাতে আশ্চর্য কী! 
আশ্চর্য এই যে, হান্নান এখনও সেই মতামত আঁকড়েই পড়ে রয়েছেন। 
বাংলার ইতিহাস বলে, মিরজাফর ছাড়াও ‘ঘরশত্রু’ ছিলেন। বিপ্লবী নরেন গোঁসাই আলিপুর বোমার মামলায় রাজসাক্ষী হয়েছিলেন। ছিলেন দানেশ ফকির। ছদ্মবেশে পলায়নের সময় সিরাজ যাঁর নৌকায় উঠেছিলেন। মাঝনদীতে নবাবকে চিনে ফেলে তাঁর কাছে অর্থ দাবি করেন দানেশ। রাজ্যপাট ছেড়ে পলাতক সিরাজের কাছে তখন কোথায় অর্থ! বিশ্বাসঘাতক দানেশ মাঝনদী থেকে নৌকা ঘুরিয়ে ফিরে আসেন। ছদ্মবেশী সিরাজকে তুলে দেন মিরজাফরের পুত্রের হাতে। 
বাকিটা মিরজাফরি কলঙ্কের ইতিহাস। মহাকাব্যের ‘বিভীষণবৃত্তি’র সঙ্গে যার তুলনা হয়ে এসেছে যুগে যুগে। বঙ্গ ব্রিগেডের কমরেডরা বলছেন, কেন্দ্রীয় কমিটি এবং পলিটব্যুরোর বৈঠকেই বোঝা যাবে, হান্নান কোনদিকে থাকেন! বাংলার রাজনীতিতে মোড়-ঘোরানো সিদ্ধান্তের শরিক হন, নাকি থেকে যান দুই ম্যানেজিং ডিরেক্টরের বেতনভুক কর্মচারী হয়ে!